**Kilpirauhasmetastaasien gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Sinulle annetaan radioaktiivista jodia, joka kerääntyy normaaliin kilpirauhaskudokseen sekä mahdollisiin etäpesäkkeisiin. Gammakameralla suoritetussa kuvauksessa nämä alueet pystytään paikantamaan. Kuvaustuloksia käytetään hyväksi valittaessa sinulle sopivinta hoitomuotoa. Tutkimuksesta lähetetään lausunto hoitavalle lääkärille.

**Tutkimukseen valmistautuminen**

Sinun tulee noudattaa jodiköyhää ruokavaliota kahden viikon ajan ennen radiojodikapselin antamista.

Sinun tulee olla syömättä 2 tuntia ennen kapselin antoa ja lisäksi 2 tuntia kapselin annon jälkeen. Nestettä saat juoda.

Noudata lääkityksessä hoitavan lääkärin ohjetta.

**Tutkimuksen suorittaminen**

Isotooppilaboratoriossa nielaiset radioaktiivista jodia sisältävän kapselin runsaan nesteen kera. Kapseli on normaalin särkylääketabletin kokoinen. Kapselin nielaistuasi voit lähteä kotiin.

Kuvaus tehdään 3 vuorokautta kapselin ottamisesta mahdollisten etäpesäkkeiden paikallistamiseksi. Kuvaus kestää noin 1,5 tuntia, eikä vaadi erityisiä esivalmisteluita.

Tutkimus on kivuton. Käytettävälle **tutkimusaineelle ei ole tavattu yliherkkyyttä**.

**Jälkitoimenpiteet**

Radioaktiivisen kapselin antamisen yhteydessä isotooppihoitaja antaa sinulle kirjalliset ohjeet, kuinka toimia kapselin annon jälkeen, jotta muiden ihmisten säteilyrasitus olisi mahdollisimman pieni. Nämä ohjeet sisältävät lieviä rajoituksia kanssakäymiseen muiden ihmisten kanssa.

Mikäli sinulla on **pieniä lapsia tai työskentelet lasten parissa**, ilmoita siitä isotooppiin ennen tutkimusta tarkempien ohjeiden saamiseksi.

Mahdollisen sairasloman saat tarvittaessa hoitavalta lääkäriltä. Mikäli suunnittelet **ulkomaanmatkaa kuukauden kuluessa** tutkimuksesta, pyydä isotoopista todistus tullia varten

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Imetys on lopetettava kokonaan.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.